
PËR FILLIMIN E PROCEDURAVE PËR LICENcIMIN E SHOQËRISË “ANSARA KONcENSION” SHPK
  
Në mbështetje të neneve 8, pika 2 germa “a”, 9 dhe 13 pika 1, germa “a”, të ligjit nr.9072, datë 22.5.2003 “Për sektorin e energjisë elektrike”, të ndryshuar, të nenit 4, pika 1, germa “a”, dhe të nenit 10, pikat 1 dhe 3 të “Rregullores për procedurat e licencimit, modifikimit, transferimit të plotë/pjesshëm dhe rinovimit të licencave”, të miratuar me vendimin e Bordit të Komisionerëve nr.108, datë 9.9.2008, të nenit 18, pika 1, germa “a” të rregullave të praktikës dhe procedurave të ERE-s, miratuar me vendimin e Bordit të Komisionerëve nr.21, datë 18.3.2009, Bordi i Komisionerëve të Entit Rregullator të Energjisë (ERE), në mbledhjen e tij të datës 8.9.2010, pasi shqyrtoi aplikimin e paraqitur nga shoqëria “Ansara Koncension” sh.p.k., si dhe relacionin e Drejtorisë së Licencimit dhe Monitorimit të Tregut dhe Drejtorisë Juridike dhe Mbrojtjes së Konsumatorit mbi licencimin në aktivitetin e prodhimit të energjisë elektrike,
dhe konstatoi se:
Aplikimi plotëson përgjithësisht kërkesat e ERE-s, lidhur me licencimet në sektorin e energjisë elektrike të:
- formatit të aplikimit (neni 9, pika 1);
- dokumentacionit juridik, administrativ dhe pronësor (neni 9, pika 2);
- dokumentacionit financiar dhe fiskal (neni 9, pika 3);
- dokumentacionit teknik (neni 9, pika 4).
Mungesa e dokumentacionit që ka të bëjë me paraqitjen e lejes së përdorimit të ujit për prodhimin e energjisë elektrike dhe lejes mjedisore nga organet përkatëse, janë në proces përfundimi (neni 9 pika 4.1.5, germat “b” dhe “c”).
Për gjithë sa më sipër, Bordi i Komisionerëve të ERE-s
 
Vendosi:

1. Fillimin e procedurave për shqyrtimin e aplikimit për licencë të shoqërisë “Ansara Koncension” sh.p.k., në aktivitetin e prodhimit të energjisë elektrike nga hec “Labinot-Mal-Elbasan”.
2. Ngarkohet Drejtoria e Licencimit dhe Monitorimit të Tregut të njoftojë aplikuesin për vendimin e Bordit të Komisionerëve të ERE-s.
Ky vendim hyn në fuqi menjëherë.
Ky vendim botohet në Fletoren Zyrtare.
KRYETARI I ERE-s

